Wanneer is ŉ pak slae kindermishandeling?Argieffoto Die onlangse hofbeslissing wat bekragtig het dat kinders wat ŉ pak slae kry hul ouers wetlik kan verkla, asook dat ouers geen verweer het dat hulle die kinders redelikerwys dissiplineer nie, word in sommige kringe verwelkom, terwyl ander hul misnoeë daaroor te kenne gee. “Daar is ŉ verskil tussen dissiplinering en mishandeling, maar verskillende interpretasies bestaan oor waar die skeidslyn is,” verduidelik Henda van der Merwe, direkteur van CMR Gauteng-Oos. “Mishandeling vind oor ŉ tydperk plaas en is nie eenmalig nie. So is daar getuig hoe klein Poppie weer en weer mishandel is. In dié geval het dit beslis nie gegaan oor ‘ŉ pak slae op sy tyd’ nie. “Maatskaplike werkers tree op in belang van kinders se veiligheid, en daar is altyd redelike oortuiging dat ŉ kind verwyder moet word wanneer dit gedoen word. Gestel ŉ maatskaplike werker het Poppie betyds verwyder – dan sou die tragedie nie plaasgevind het nie.” Sy verduidelik dat kindermishandeling iets is wat deur gesinslede of lede van die gemeenskap, soms onderwysers, by maatskaplike organisasies aangemeld word. “Die wet vereis nou dat so iemand ŉ beëdigde verklaring kan indien by ŉ geregistreerde welsynsorganisasie of dit by die polisie moet gaan aflê. Dit gaan gewoonlik oor baie meer as net ŉ pak slae of ŉ eenmalige voorval. “Dit is jammer dat die hofbeslissing wat nou gebruik word om ouertugtiging heeltemal onwettig te verklaar, eintlik gaan oor mishandeling. ŉ Pa wat sy seun skop, kan kwalik vergelyk word met ŉ ouer wat sy kind liefdevol dissiplineer,” sê Van der Merwe. “Dit is sekerlik so dat die wet kinders probeer beskerm. Maar daar is in verskeie geloofsoortuigings die opvatting dat ouers hul kinders fisiek moet dissiplineer. “As maatskaplike werkers is ons gemoeid met mishandeling van kinders en ons fokus daarop om kinders te beskerm teen volwassenes wat hulle mishandel, ook hul eie ouers en familielede.” Sy wys daarop dat mishandeling nie net fisieke geweld insluit nie maar ook emosionele of psigiese mishandeling.